**Egil Svartdahl** (født 16. august 1954 i Sarpsborg) er pastor, predikant og programleder i TV og kjent som «TV-pastor» i TV 2. Han har vært pastor for flere pinsemenigheter. Egil Svartdahl er sønn av predikanten Hans Svartdahl og bror til Aril Svartdahl.

Livsløp
-------

Svartdahl vokste opp i Drammen og utdannet seg som konditor og arbeidet i faget en kort tid. Men han hadde kall til å formidle evangeliet. I 1972 gikk han en fem-ukers bibelskoleutdanning ved Filadelfia Oslo.

Svartdahl ble i tidlig alder engasjert i menighetens arbeid og begynte som ungdomsmedarbeider i Filadelfia Oslo. I 1976 var han sentral i ledelsen da den første ungdomsfestivalen på Hedmarktoppen folkehøyskole ved Hamar ble arrangert. Festivalen ble etterhvert en årlig tradisjon og vokste i størrelse. Han sluttet som ungdomsarbeider i Filadelfia i 1983.

Svartdahl tok arbeid hos *Jahr og sønner* i ett år før han ble pastor (forstander) i pinsemenigheten Filadelfia Kristiansand. Svartdahl var idérik, og for å nå byens befolkning med evangeliet begynte menigheten med nærradio og lokal-TV. Etter åtte år som pastor tok Svartdahl en pause. I 1995 ble Svartdahl igjen forstander i Filadelfia, Oslo. Fra 2008 ble Svartdahl engasjert som «TV-pastor» på heltid.

I forbindelse med at Egil Svartdahl fikk utmerkelsen Medierosen (2005) ble det sagt at: *«… han er god til å lytte og har en særlig nærhet til mennesker han intervjuer og likeså til seerne. Han er kreativ og original og samtidig dyktig til å kommunisere sitt budskap.»*

TV2
---

I 1992 flyttet familien tilbake til Oslo. Her ble programskapning og programledelse hans oppgave i TV 2. Programmene som ble utviklet ble produsert av TV Inter og var *Under åpen himmel*, *Gudesens konditori* og senere *SøndagsÅpent*. Programmet *Søndagsåpent* fikk etterhvert stor popularitet, med hundretusener av seere. I programmet besøker Svartdahl mennesker i Norge på leting etter spor av Jesus i menneskenes liv og hverdag. Programdirektør i TV2 Dan Børge Akerød uttalte i 1992 om Svartdahls ansettelse og fremtid i kanalen at *"Det skal være rom for ren forkynnelse, og ren underholdning."*

Høsten 2008 var han programleder for *Pastor på prøve*. I den nye serien oppsøkte han folk på arbeidsplassene deres, hvor han jobbet sammen med dem noen dager som kolleger. Programmet er basert på samtaler mellom Svartdahl og arbeiderne.

Fra 2013 til 2018 var Svartdahl programleder i *Reisen Hjem* på TV2, som gikk i 9 sesonger og til sammen 33 episoder. Serien tok for seg norske kjendisers tros- og livsreise. Gjennom seriens dype portretter fikk man innblikk i mange folkekjære personligheters til da ukjente trosliv; Svartdahl hadde blant annet gjester som Geir Lippestad, Maria Arredondo, Per Fugelli, Siv Jensen, Hans Olav Lahlum, Helene Bøksle og Venke Knutson i programmet. Geir Lippestad, som mistet sin 17 år gamle datter i juni 2013, fortalte om de siste timene med datteren i *Reisen Hjem*. Lippestad var åpen om at han ba Gud om hjelp, og uttalte: *"det jeg husker jeg ba om var rett og slett at han måtte hjelpe meg til å være her nå for Rebekka til neste dag"*. Aune Sand uttalte i 2013 at *"... det er mer personlig å snakke om tro enn om sex"*. Alle episodene ble gjort tilgjengelige på TV-Inters YouTube-kanal i 2018.

Sosiale medier
--------------

Fra november 2019 har Svartdahl vært programleder i *PlussOrd*. Hver dag i ett år fra 28. oktober 2019 gir Egil korte, 1 minutt lange "ord for dagen" som legges ut på Facebook og Instagram. Hver lille andakt inneholder en tanke, et bibelvers og en bønn, og avsluttes med velsignelsen fra 4. Mos 6:24-16. Hver søndag legges det ut en lengre andakt som oppsummerer ukas tema.

Programleder for TV
-------------------

* 1991–1992 *Under åpen himmel* (lokal-tv)
* 1993–1995 *Gudesens Conditori*
* 1998–2004 *Søndagsåpent*
* 2005–2007 *TV-pastoren*
* 2008–2011 *Pastor på prøve*
* 2012 *Fyrlyset*
* 2013–2018 *Reisen hjem*

Priser
------

* 1995 – Petter Dass-prisen
* 2005 – Medierosen, for programmet *Søndagsåpent*
* 2011 – Økumenikkprisen fra Norges Kristne Råd

Referanser
----------

1. 1 2  Trond Strand (19. juni 1992). «TV 2 med TV-pastor». *app.retriever-info.com*. Bergens Tidende. Besøkt 21. februar 2020.
2. ↑  «Medierosen til Svartdahl». *journalisten.no* **(norsk)**. 10. oktober 2005. Besøkt 21. februar 2020.
3. ↑  «Ny rekord for Søndagsåpent». *dagen.no* **(norsk)**. 12. november 2003. Besøkt 21. februar 2020. [*død lenke*]
4. ↑  Verdens Gang 2. september 2008 Pettersen, Jørn: «Blir TV-pastor på heltid»
5. ↑  «Reisen hjem» **(norsk)**. Besøkt 21. februar 2020.
6. ↑  «Reisen hjem: Per Fugelli». *dagen.no* **(norsk)**. 4. april 2019. Arkivert fra originalen 21. februar 2020. Besøkt 21. februar 2020.
7. ↑  «To sørlendinger med i tv-program». *www.fvn.no*. Besøkt 21. februar 2020.
8. ↑  «Reisen hjem: Maria Arredondo». *dagen.no* **(norsk)**. 20. mars 2019. Arkivert fra originalen 21. februar 2020. Besøkt 21. februar 2020.
9. ↑  «Hylles for åpenheten om Rebekkas sykdom». *www.vg.no*. Besøkt 21. februar 2020.
10. ↑  «Lippestad: - Hun pekte opp mot himmelen og spurte om hun skulle dit». *www.vg.no*. Besøkt 21. februar 2020.
11. ↑  «- Mer personlig å snakke om tro enn om sex». *www.vg.no*. Besøkt 21. februar 2020.
12. ↑  «TV inter». *YouTube*. Besøkt 21. februar 2020.
13. ↑  «TV-pastoren går på Instagram». *dagen.no* **(norsk)**. 26. oktober 2019. Besøkt 21. februar 2020. [*død lenke*]
14. ↑  «Egil Svartdahl har lenge skydd sosiale medier. Nå blir han Instagram-pastor». *www.vl.no* **(norsk)**. Besøkt 21. februar 2020.
15. ↑  H, Adresse: Pilestredet 27. «TV Inter lanserer PLUSSORD». *Pinsebevegelsen* **(norsk)**. Arkivert fra originalen 3. januar 2020. Besøkt 21. februar 2020.
16. ↑  *TV Inters produksjoner* Arkivert 15. august 2016 hos Wayback Machine. - 
besøkt: 20. desember 2014
17. ↑  *Egil Svartdahl får Økumenikkprisen 2011* Arkivert 4. mars 2016 hos Wayback Machine. - besøkt: 3. april 2011

Eksterne lenker
---------------

* Dagbladet: «Jeg skal ikke drive bordell i himmelen»
* *Reisen Hjem* på YouTube
* Om Plussord i magasinet Krigsropet


|  |  |  |
| --- | --- | --- |
| Forrige mottaker:Første vinner | **Vinner av Petter Dass-prisen**(1995) | Neste mottaker:Erik Hillestad |

|  |  |
| --- | --- |
| Oppslagsverk/autoritetsdata | Store norske leksikon **·** Prabook **·** BIBSYS **·** VIAF **·** ISNI
 |